### NN 129/2025 (15.10.2025.), Odluka o izdavanju prigodne kovanice »Grad Pula – Arena«

HRVATSKA NARODNA BANKA

1881

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u vezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.), člankom 4. stavkom 1. Uredbe (EU) br. 651/2012 Europskog parlamenta i Vijeća od 4. srpnja 2012. o izdavanju eurokovanica, člankom 2. stavkom 9. Odluke (EU) 2015/2332 Europske središnje banke od 4. prosinca 2015. o postupovnom okviru za odobravanje količine izdanja eurokovanica (ESB/2015/43), kako je izmijenjena Odlukom (EU) 2017/2444 Europske središnje banke od 8. prosinca 2017. (ESB/2017/41), Odlukom (EU) 2024/3127 Europske središnje banke od 26. studenoga 2024. o odobrenju količine izdavanja kovanica u 2025. (ESB/2024/38) te Odlukom Vijeća Europske unije od 25. srpnja 2025. o odobrenju nacrta dizajna za prigodnu eurokovanicu od 2 eura podnesenog od strane Republike Hrvatske, Savjet Hrvatske narodne banke na sjednici održanoj 13. listopada 2025. donio je

ODLUKU

O IZDAVANJU PRIGODNE KOVANICE »GRAD PULA – ARENA«

Članak 1.

Ovom Odlukom Hrvatska narodna banka izdaje prigodnu kovanicu od 2 eura »Grad Pula – Arena«, u sklopu serije »Hrvatski gradovi«, s prigodnim motivima koji predstavljaju pulsku Arenu, istaknuti spomenik antičkoga graditeljstva u gradu Puli, bogatoga povijesnog i kulturološkog značenja za Republiku Hrvatsku i svijet (u nastavku teksta: prigodna kovanica). Prikaz pulske Arene bio je jedan od osnovnih motiva na naličju novčanice od 10 kuna.

Članak 2.

(1) Prigodna kovanica izdaje se u količini ne većoj od 200.000 komada i u ukupnom nominalnom iznosu ne većem od 400.000,00 eura.

(2) Od količine prigodnih kovanica navedenih u stavku 1. ovog članka 190.000 komada bit će izrađeno u tehnici kovanja kovničkog sjaja, 5.000 komada u tehnici kovanja visokoga kovničkog sjaja, a 5.000 komada kovanica u tehnici kovanja polirane ploče.

(3) Prigodna kovanica izrađuje se prema tehničkim specifikacijama za optjecajnu kovanicu od 2 eura u skladu s Uredbom Vijeća (EU) br. 729/2014.

Članak 3.

(1) Na nacionalnoj strani prigodne kovanice nalazi se prikaz osnovnog motiva pulske Arene (amfiteatra), jednog od najistaknutijih antičkih spomenika u Republici Hrvatskoj, iz perspektive pogleda s Jadranskog mora koje je predstavljeno simbolički ispod osnovnog motiva, čime se ističe i mediteranski karakter Republike Hrvatske. S desne strane osnovnog motiva prikaz je crkve sv. Antuna sagrađene 30-ih godina prošlog stoljeća, koja je dio panoramskog pogleda na grad Pulu.

Na kovanici se nalaze i natpis »GRAD PULA – ARENA«, država izdavanja »HRVATSKA« i godina izdavanja kovanice »2025.«, koji su svi ispisani kružno duž ruba jezgre kovanice.

(2) U vanjskom prstenu nacionalne strane prigodne kovanice nalazi se 12 zvijezda europske zastave.

Članak 4.

Na obodu prigodne kovanice kosim je slovima ispisan tekst »O LIJEPA O DRAGA O SLATKA SLOBODO« iz Himne slobodi, koja je sastavni dio pastorale »Dubravka« iz 17. stoljeća hrvatskoga književnika Ivana Gundulića.

Članak 5.

Autor je likovnog rješenja nacionalne strane prigodne kovanice akademski kipar Duje Botteri.

Članak 6.

Prigodna kovanica pušta se u optjecaj 24. listopada 2025., a zamjena prigodnih kovanica za građanstvo počet će 1. prosinca 2025.

Članak 7.

Ova Odluka stupa na snagu sljedećega dana nakon dana objave u »Narodnim novinama«.

O. br. 495-2891-090/10-25/BV

Zagreb, 13. listopada 2025.

Predsjednik Savjeta
 Hrvatske narodne banke
 Guverner
 Boris Vujčić, v. r.